Ti xránkíxixín na̱xa̱ kꞌónahña chjasintajni,
mé xráxín itjen ti itan,
la ti itan mé kjuákꞌeko Díos,
la ti tan mé Díos tíha.
Ti nkexro a mé kjuákꞌeko Díos,
Kaín ti nkehe siín ijie la ti nkexro a mé kꞌónaxín.
A̱ndá ti chrókójehya ti nkexro la ninkehó ti nkehe siín ijie la chrókꞌónahña.
Ti nkexro a mé kjuajon kjuachaxin kixin tjejóchón kaín nkehe,
la ti kjuachón mé ti xrohi tsꞌinkaséñexín kaín chojni chjasintajni.
Ti xrohi í mé tꞌinkaséñaxín ti sítie.
A̱ndá ti sítie la tjinkaon chrókókꞌanka,
kjánchó kjuachahya.
*Kjuákꞌe ijnko nkexro ichrꞌán Díos,
mé kuékꞌin Juan.
Jehe chꞌan mé ikui chꞌan kixin tsochronka chꞌan nkexrín itjen ti xrohi la kaín chojni chrókuitekaon sin ti nkehe tsochronka chꞌan.
Kjánchó jehe chꞌan la jehya ti xrohi.
Jehó ikui chꞌan kixin tsochronka chꞌan nkexrín itjen ti xrohi.
A̱ndá ti xrohi chaxín tsꞌinkaséñaxín kaín chojni chjasintajni la ó ikui.
Kjuákꞌe chꞌan ntihi la kjónté jehe chꞌan kjuíchꞌénaxín Díos ti chjasintajni,
la kjuátso̱anhña chojni ti jehe chꞌan.
Ikui chꞌan chjasintajni,
la ti sin chjasin kuènté chꞌan la kuitekakuenhña sin ti jehe chꞌan.
Kjánchó kaín ti nkexro kuitekaon ti jehe chꞌan,
mé kjuajon chꞌan kjuachaxin kixin tsꞌóna sin xje̱en Díos.
Mé tíhi la jehya éxi ti chojni tꞌaxrjeníxin itꞌé chjasintajni,
la ko jehya éxi ti tjenka̱yáxin chojni chjasintajni.
Náhí.
Kꞌóna sin xje̱en Díos kixin xi̱kaha tjinkaon Díos.
A̱ndá ti nkexro a mé kꞌóna éxi ijnko chojni chjasintajni la kjuákꞌenkákjan chꞌan ti jeheni,
la kꞌuíkoni ti kjuachaxin ijié chónta chꞌan,
kixin jehe chꞌan ti nkoko̱axón Xje̱en Díos,
la ko jehe chꞌan imá tjue̱hé chꞌan chojni la ko chaxín ndoá nixja chꞌan.
Chꞌin Juan mé chrónka kuènté ti nkexro a,
la itsen ndáchro chꞌan:
―Ti nkexro i,
mé ti kꞌuéndáxrja̱n:
“Ti nkexro itsi chrꞌéxi̱n mé a̱ntsí tꞌe̱to̱an ke janhan,
kixin jehe chꞌan la ó xráxín itjen chꞌan ti na̱xa̱ kohya janhan.”
Kaíni ó kꞌuáyéhe̱ni ti kjuachaxin ijié kjuajon chꞌan la ko nkochríxín tjencheñao chꞌan ti jeheni.
Ti nkehe tsíkꞌe̱to̱an Díos mé tsíkꞌayéhe̱ Moisés kixin tsochronka.
A̱ndá Ìnchéni Jesucristo mé kjuako nkexrín tjue̱he Díos ti jeheni la ko ti nkehe chaxín ndoá.
Ninkexró kꞌuíkonhña nkexrín itjen Díos.
A̱ndá ti nkoko̱axón Xje̱en chꞌan nkoko̱a tjenka̱yáxinko chꞌan,
mé kjuínchenohe chꞌan ti jeheni nkexrín itjen ti Itꞌé chꞌan.